
ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ
ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ

σύμφωνα με το άρθρο 294 παράγραφος 6 της Συνθήκης για τη λειτουργία της Ευρωπαϊκής Ένωσης

σχετικά με τη

θέση του Συμβουλίου σε πρώτη ανάγνωση για την έκδοση του κανονισμού του Ευρωπαϊκού Κοινοβουλίου και του Συμβουλίου όσον αφορά τα δικαιώματα επιβατών που ταξιδεύουν θαλασσίως και με εσωτερική ναυσιπλοΐα και για την τροποποίηση του κανονισμού (ΕΚ) αριθ. 2006/2004 σχετικά με τη συνεργασία μεταξύ των εθνικών αρχών που είναι αρμόδιες για την επιβολή της νομοθεσίας για την προστασία των καταναλωτών

1.
ΙΣΤΟΡΙΚΟ
	Ημερομηνία διαβίβασης της πρότασης στο ΕΚ και στο Συμβούλιο
(έγγραφο COM(2008)816 τελικό – 2008/0246/COD):
	5 Δεκεμβρίου 2008

	Ημερομηνία γνωμοδότησης της Ευρωπαϊκής Οικονομικής και Κοινωνικής Επιτροπής:
	16 Ιουλίου 2009

	Ημερομηνία γνωμοδότησης του Ευρωπαϊκού Κοινοβουλίου σε πρώτη ανάγνωση:
	23 Απριλίου 2009

	Ημερομηνία έκδοσης της θέσης του Συμβουλίου σε πρώτη ανάγνωση:
	11 Μαρτίου 2010


2.
ΑΝΤΙΚΕΙΜΕΝΟ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Η πρόταση που εκδόθηκε από την Επιτροπή στις 4 Δεκεμβρίου του 2008 έχει στόχο τον καθορισμό των δικαιωμάτων των επιβατών που ταξιδεύουν θαλασσίως και με εσωτερική ναυσιπλοΐα, με σκοπό την αύξηση του ενδιαφέροντος και της εμπιστοσύνης στις επιβατικές μεταφορές με πλοίο. Με τη θέσπιση νέων κανόνων θα αυξηθεί η προστασία των επιβατών γενικώς, και των αναπήρων και των προσώπων μειωμένης κινητικότητας ειδικότερα. Επίσης θα οριστούν ποιοτικά πρότυπα συγκρίσιμα προς εκείνα που έχουν ήδη καθοριστεί για τον αεροπορικό και για το σιδηροδρομικό τομέα.

3.
ΠΑΡΑΤΗΡΗΣΕΙΣ ΕΠΙ ΤΗΣ ΘΕΣΕΩΣ ΤΟΥ ΣΥΜΒΟΥΛΙΟΥ

Η Επιτροπή θεωρεί ότι η πρότασή της έχει τροποποιηθεί ουσιωδώς από το Συμβούλιο όσον αφορά ορισμένα μέρη της.
Πρώτον, η θέση του Συμβουλίου έχει σκοπό την εξαίρεση από το πεδίο εφαρμογής της πρότασης των πλοίων που μεταφέρουν μέχρι 36 επιβάτες, των πλοίων με πλήρωμα μέχρι 3 ατόμων ή των πλοίων που πραγματοποιούν ταξίδια σε απόσταση μέχρι 500 μέτρων. Επιπλέον, θεσπίζεται επιπρόσθετη προσωρινή εξαίρεση – δύο έτη μετά την εφαρμογή – για πλοία μικτής χωρητικότητας μικρότερης των 300 τόνων σε εσωτερικές μεταφορές, υπό τον όρο ότι η εθνική νομοθεσία προβλέπει επαρκή προστασία των δικαιωμάτων των επιβατών. Πρέπει να καλύπτονται μόνο κρουαζιέρες που υπερβαίνουν δύο διανυκτερεύσεις επί του πλοίου. Όλα αυτά τα στοιχεία αντιπροσωπεύουν σημαντικό περιορισμό του πεδίου εφαρμογής.

Δεύτερον, ορισμένοι από τους όρους για την παροχή βοήθειας που επιβάλλονται με τη θέση του Συμβουλίου έχουν ως αποτελέσματα τη μείωση, σε κάποιο βαθμό, των δικαιωμάτων των ατόμων μειωμένης κινητικότητας (ΑΜΚ) και την επιβολή σε αυτούς ορισμένων ειδικών απαιτήσεων. Επιπλέον, όταν αναφέρεται στην υποχρέωση παροχής δωρεάν διαμονής σε αναγκαστικά μη επιβιβαζόμενους επιβάτες σε περίπτωση ματαιώσεων και καθυστερημένων αναχωρήσεων, ο συμβιβασμός του Συμβουλίου εισάγει νέα διάκριση μεταξύ των καιρικών συνθηκών που θέτουν σε κίνδυνο την ασφαλή λειτουργία του πλοίου (οι οποίες κατατείνουν στην εξαίρεση από την υποχρέωση παροχής της βοηθείας αυτής) και των εξαιρετικών περιστάσεων (οι οποίες, αντιθέτως, δεν αποκλείουν την υποχρέωση παροχής πλήρους βοήθειας). Άλλες μορφές βοήθειας (π.χ. πρόχειρα γεύματα, γεύματα και αναψυκτικά) πρέπει να παραμείνουν, χωρίς όρους, υποχρεωτικές για τους μεταφορείς υπό όλες τις περιστάσεις – ακόμη και στην περίπτωση των προαναφερόμενων καιρικών συνθηκών ή εξαιρετικών περιστάσεων – εκτός αν ο επιβάτης ενημερωθεί για την κατάσταση κατά την αγορά του εισιτηρίου. Ταυτοχρόνως, η θέση του Συμβουλίου περιλαμβάνει νέο μέγιστο ποσό 120 ευρώ ανά επιβάτη εάν πρέπει να παρασχεθεί διαμονή σε περίπτωση καθυστέρησης ή ακύρωσης ταξιδιού.

Τέλος, η Επιτροπή επισημαίνει την απόφαση του Συμβουλίου όσον αφορά την εφαρμογή του κανονισμού τρία έτη μετά την έναρξη ισχύος του.
4.
ΛΕΠΤΟΜΕΡΕΙΣ ΠΑΡΑΤΗΡΗΣΕΙΣ ΤΗΣ ΕΠΙΤΡΟΠΗΣ ΕΠΙ ΤΩΝ ΤΡΟΠΟΛΟΓΙΩΝ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ

4.1.
Τροπολογίες του Ευρωπαϊκού Κοινοβουλίου που έγιναν δεκτές από την Επιτροπή και περιλήφθηκαν πλήρως ή μερικώς στη θέση του Συμβουλίου 

· η εισαγωγή διάταξης για την ασφάλεια των ΑΜΚ που ταξιδεύουν σύμφωνα με τις διατάξεις του άρθρου 8 το οποίο αφορά παρεκκλίσεις και ειδικούς όρους (τροπολογία αριθ. 29 δεύτερο μέρος)·

· τροπολογία αριθ. 30, που αναφέρεται στους όρους για την επιβολή προσώπων συνοδείας των ΑΚΜ·

· τροπολογίες αριθ. 4, 32, 33, 46, 52, 63, 64, με στόχους την απλουστευμένη διατύπωση της πρότασης και τη βελτίωση των δικαιωμάτων πληροφόρησης για τους επιβάτες·

· τροπολογία αριθ. 36, με την οποία καταργείται η υποχρέωση των μεταφορέων να τηρούν χωριστούς λογαριασμούς για δραστηριότητες σχετιζόμενες με βοήθεια παρεχόμενη σε ΑΜΚ·
· η εισαγωγή διευκρίνισης σχετικά με την παροχή βοήθειας σε άτομα μειωμένης κινητικότητας (τροπολογία αριθ. 53 πρώτο μέρος)·

· η τροπολογία αριθ. 57, σχετικά με το άρθρο που αφορά την αποζημίωση.

4.2.
Τροπολογίες του Ευρωπαϊκού Κοινοβουλίου που έγιναν δεκτές από την Επιτροπή αλλά δεν περιλήφθηκαν στη θέση του Συμβουλίου

· διευκρίνιση αιτιολογικών σκέψεων (τροπολογίες αριθ. 2, 5, 6)·

· η εισαγωγή νέας αιτιολογικής σκέψης, με την οποία διευκρινίζεται η σχέση μεταξύ της προκείμενης πρότασης κανονισμού με άλλη διεθνή, κοινοτική ή εθνική νομοθεσία που αφορά τα ΑΜΚ (τροπολογία αριθ. 3)·

· το αίτημα να προταθούν από την Επιτροπή κανόνες για τα δικαιώματα επιβατών σε σημεία μετεπιβίβασης επιβατών μεταξύ χερσαίων και υδάτινων μεταφορών (τροπολογία αριθ. 7)·

· νέα αιτιολογική σκέψη με την οποία προτείνεται οριζόντια νομοθετική προσέγγιση για όλους τους τρόπους μεταφοράς στο μέλλον (τροπολογία αριθ. 8)·

· γλωσσική διευκρίνιση του άρθρου σχετικά με το πεδίο εφαρμογής (τροπολογία αριθ. 9)·

· η εισαγωγή εξαίρεσης των αστικών και περιαστικών μεταφορών από το πεδίο εφαρμογής, εφόσον διασφαλίζονται οι σκοποί του κανονισμού και συγκρίσιμο επίπεδο δικαιωμάτων των επιβατών (τροπολογία αριθ. 10)·

· διευκρίνιση του ορισμού της σύμβασης μεταφοράς (τροπολογία αριθ. 14), η ένταξη του «πωλητή» στον ορισμό του ταξιδιωτικού πράκτορα (τροπολογία αριθ. 16), και νέοι ορισμοί για τις «προσιτές μορφές», τον «επιβάτη» και την «τιμή εισιτηρίου» (τροπολογίες αριθ. 18, 19, 22)·

· βελτιωμένες πληροφορίες πρόσβασης και παροχή βοήθειας σε ΑΜΚ (τροπολογίες αριθ. 31, 34 και 35)·

· η διευκρίνιση των όρων υπό τους οποίους παρέχεται βοήθεια σε ΑΜΚ, και βελτίωση των δικαιωμάτων πληροφόρησης (τροπολογία αριθ. 38 μέρη ένα και τρία, αριθ. 39, και αριθ. 41 πρώτο μέρος)·
· εξειδίκευση των όρων υπό τους οποίους παρέχεται βοήθεια σε ΑΜΚ που ταξιδεύουν σε κρουαζιέρες (τροπολογία αριθ. 42)·

· διευκρινίσεις σχετικά με τα χρονικά περιθώρια για τη διαβίβαση πληροφοριών σε τρίτο πρόσωπο (τροπολογία αριθ. 45)·

· αποζημίωση για αναπηρικά αμαξίδια και εξοπλισμό μετακίνησης (τροπολογίες αριθ. 49 και 50)·

· η βελτίωση των υποχρεώσεων του μεταφορέα για την παροχή πληροφοριών σε περίπτωση διακοπής του ταξιδιού (τροπολογία αριθ. 51)·

· η επιστροφή της τιμής του εισιτηρίου σε περίπτωση καθυστέρησης ή ματαίωσης (τροπολογίες αριθ. 54 και 56)·

· η αποζημίωση για επιβάτες κρουαζιεροπλοίων (τροπολογία αριθ. 58)·

· η εισαγωγή της έννοιας της ανωτέρας βίας (τροπολογία αριθ. 60)·

· η μείωση της αποζημίωσης σε περιπτώσεις κατά τις οποίες παρέχεται πρόσθετη αποζημίωση με βάση άλλη ισχύουσα νομοθεσία (τροπολογία αριθ. 61)·

· ο διορισμός και οι αρμοδιότητες των εθνικών φορέων επιβολής (τροπολογίες αριθ. 62, 65, 66, 67 και 68)·

· το περιεχόμενο της έκθεσης ελέγχου εφαρμογής (τροπολογία αριθ. 69)·
· οι τύποι κυρώσεων (τροπολογία αριθ. 70)·

· η ενίσχυση των δικαιωμάτων των ΑΜΚ (τροπολογίες αριθ. 71 και 72).

4. 3.
Τροπολογίες του Ευρωπαϊκού Κοινοβουλίου που απορρίφθηκαν από την Επιτροπή αλλά περιλήφθηκαν στη θέση του Συμβουλίου

· η απαλοιφή του ορισμού του επιβάτη επιβατικού οχηματαγωγού πλοίου (ro-ro) (τροπολογία αριθ. 17)·

· η προσθήκη νέων στοιχείων προς συνεκτίμηση κατά την άρνηση ταξιδιού σε ΑΜΚ (τροπολογία αριθ. 27)·

· ο περιορισμός της δυνατότητας ΑΜΚ να χρησιμοποιήσει άλλο ζώο συνοδείας εκτός από σκύλο (τροπολογίες αριθ. 43, 73, 74 και 75)·

· ο περιορισμός των υποσυμβαλλόμενων μερών που θα μπορούσε να διαβιβάσουν ειδοποίηση για ΑΜΚ σε περίπτωση ανάγκης παροχής βοήθειας (τροπολογία αριθ. 44)·

· ο περιορισμός του κόστους της βοήθειας σε επιβάτες (τροπολογία αριθ. 53 δεύτερο μέρος).

4.4.
Τροπολογίες του Ευρωπαϊκού Κοινοβουλίου που απορρίφθηκαν από την Επιτροπή και δεν περιλήφθηκαν στη θέση του Συμβουλίου
· τροπολογίες αριθ. 1, 11, 25, 26, 28 και 29 πρώτο μέρος, που αφορούν το δικαίωμα των ΑΜΚ να ταξιδεύουν·

· η τροποποίηση του ορισμού του πωλητή εισιτηρίων (τροπολογία αριθ. 15) και η εισαγωγή νέων ορισμών για την άφιξη, την αναχώρηση και την ανωτέρα βία (τροπολογίες αριθ. 20, 21 και 23)·

· νέες αρμοδιότητες για φορείς διοίκησης λιμένων κατά την παροχή βοήθειας σε ΑΜΚ (τροπολογία αριθ. 37)·

· περιορισμός των όρων υπό τους οποίους παρέχεται βοήθεια (τροπολογία αριθ. 38 δεύτερο μέρος, αριθ.41)·

· περιορισμός του πλήθους μελών προσωπικού που πρέπει να καταρτίζονται για την παροχή βοήθειας σε ΑΜΚ (τροπολογία αριθ. 48)·

· οι όροι καταβολής της επιστροφής σε περίπτωση καθυστέρησης ή ματαίωσης, και η εισαγωγή νέας παρέκκλισης όσον αφορά την αποζημίωση (τροπολογία αριθ. 55, 59).

5.
ΣΥΜΠΕΡΑΣΜΑ

Η Επιτροπή εκφράζει τη βαθύτατη ανησυχία της όσον αφορά τις πολύ ουσιώδεις τροποποιήσεις που εισήχθησαν από το Συμβούλιο στην αρχική πρόταση της Επιτροπής και σε ορισμένες τροπολογίες του Ευρωπαϊκού Κοινοβουλίου, στο βαθμό που οι τροποποιήσεις αυτές μειώνουν το πεδίο εφαρμογής του σχεδίου κανονισμού και, κατά συνέπεια, το επίπεδο προστασίας των επιβατών στην ΕΕ. Η Επιτροπή λαμβάνει υπόψη τη θέση που υιοθέτησε το Συμβούλιο ομοφώνως, και θεωρεί ότι το επίπεδο επιδιώξεων πρέπει να ανέλθει και πάλι κατά τρόπο εποικοδομητικό, στο πλαίσιο περαιτέρω διοργανικής συζήτησης, ενόψει της τελικής έκδοσης του κανονισμού.

